b'\n_START_ARTICLE_\nMrtve du\xc5\xa1e (roman)\n_START_SECTION_\nVsebina\n_START_PARAGRAPH_\nPavel Ivanovi\xc4\x8d \xc4\x8ci\xc4\x8dikov se v dru\xc5\xbebi svojih dveh slu\xc5\xbeabnikov, ko\xc4\x8dija\xc5\xbea Selifana in lakaja Petru\xc5\xa1ke, s ko\xc4\x8dijo pripelje v mesto N. v N. guberniji. Z izdajanjem za veleposestnika priljudni \xc4\x8ci\xc4\x8dikov hitro o\xc4\x8dara mestne veljake, se seznani s policijskim na\xc4\x8delnikom, gubernatorjem, predsednikom sodi\xc5\xa1\xc4\x8da in drugimi, z nekaterimi tudi pono\xc4\x8duje. Ko tako splete \xc5\xa1iroko mre\xc5\xbeo znanstev, se dogovori za obiske pri oddaljenih veleposestnikih, ki si lastijo vasi in kmete, ki \xc5\xbeivijo v njih._NEWLINE_Najprej se odpravi k zasanjanemu Manilovu, nato med mo\xc4\x8dnim nalivom preno\xc4\x8di pri posestnici Koroba\xc4\x8dki, v naslednjih dneh se ustavi \xc5\xa1e pri zapravljivem kvartopircu Nozdrjovu, kjer \xc4\x8ci\xc4\x8dikova zaradi zavrnjene igre dame skoraj pretepejo, ter pri strogem in preudarnem Sobakjevi\xc4\x8du, nazadnje obi\xc5\xa1\xc4\x8de \xc5\xa1e sumni\xc4\x8davega in skopu\xc5\xa1kega Plju\xc5\xa1kina, \xc4\x8digar kmetje so popolnoma izstradani. Vsak od posestnikov (razen Nozdrjova) \xc4\x8ci\xc4\x8dikovu podari ali po mali ceni proda imena svojih \xc5\xbee umrlih kmetov, ki pa so v gubernijski reviziji, ki se bolj redko obnavlja, zapisani \xc5\xa1e kot \xc5\xbeive\xc4\x8di in so zato njihovi lastniki zanje primorani pla\xc4\x8devati davke. \xc4\x8ci\xc4\x8dikov jim obljubi diskretnost in od njih odkupi skoraj 400 "mrtvih du\xc5\xa1", na podlagi katerih si z goljufijo namerava pridobiti visoka denarna posojila in s tem hitro obogateti._NEWLINE_\xc4\x8ci\xc4\x8dikov se vrne v mesto N. ter na mestnem sodi\xc5\xa1\xc4\x8du prijavi lastni\xc5\xa1tvo nad kmeti, nih\xc4\x8de pa ne ve, da so \xc5\xbee umrli. Po mestu se zato hitro raz\xc5\xa1irijo govorice o nesramno bogatem \xc4\x8ci\xc4\x8dikovu, ki da je kupil skoraj 400 kmetov in jih bo kmalu preselil na novo zemljo v drugo gubernijo. Pohlepni me\xc5\xa1\xc4\x8dani ga na dru\xc5\xbeabnih plesih oblegajo in se mu prilizujejo, \xc5\xa1e posebno se pri osvajanju njegovega samskega srca trudijo dame. Potem pa nekega dne v mesto pridrvi Koroba\xc4\x8dka, saj se je zbala, da jo je bil \xc4\x8ci\xc4\x8dikov pri odkupni ceni mrtvih du\xc5\xa1 opeharil. Govorice me\xc5\xa1\xc4\x8danov se zato razrastejo v neslutene razse\xc5\xbenosti; nekateri celo zatrjujejo, da je \xc4\x8ci\xc4\x8dikov nakup mrtvih du\xc5\xa1 le slepilo za ugrabitev 16-letne gubernatorjeve svetlolase h\xc4\x8dere, v katero se je \xc4\x8ci\xc4\x8dikov sicer res zagledal. Mir v mestu je poru\xc5\xa1en, nekega sodnijskega uradnika celo zadene kap, \xc4\x8ci\xc4\x8dikov pa bolan le\xc5\xbei v sobici, ki jo ima najeto nad kr\xc4\x8dmo._NEWLINE_Ko se po okrevanju odpravi v mesto, so mu vrata povsod zaprta, na uho mu prihajajo zanj neprijetne govorice. V strahu, da ne bi odkrili poskusa njegove goljufije, s svojima slu\xc5\xbeabnikoma naslednje jutro odvihra iz mesta. V zadnjem poglavju se seznanimo s \xc4\x8ci\xc4\x8dikovo preteklostjo \xe2\x80\x93 \xc4\x8dustveno nedostopni o\xc4\x8de ga je v mladih letih poslal v \xc5\xa1olo, ga zapustil in mu zabi\xc4\x8dal, naj raje kot v \xc4\x8dloveka zaupa v kopejko (denar). Tako se je njegova goljufsko-pridobitni\xc5\xa1ka pot za\xc4\x8dela \xc5\xbee v \xc5\xa1oli, se nadaljevala v uradih in na carini, od koder so ga odpustili, nato zavila v mesto N., ne ve pa se, kje se bo kon\xc4\x8dala.\n_START_SECTION_\nZanimivosti\n_START_PARAGRAPH_\nGogolj je roman podnaslovil z oznako pesnitev. Idejo za Mrtve du\xc5\xa1e naj bi Gogolju predstavil prijatelj Pu\xc5\xa1kin. Roman, ki obsega 11 poglavij, Gogolj snuje na potovanju po Nem\xc4\x8diji in Franciji, pisati pa ga za\xc4\x8dne v Rimu. Mrtve du\xc5\xa1e so prvi del na\xc4\x8drtovane trilogije o Rusiji, ki pa je Gogolj ni nikoli dokon\xc4\x8dal, saj ga je domnevno strla neusli\xc5\xa1ana ljubezen do vnete katoli\xc4\x8danke Smirnove. Mrtve du\xc5\xa1e naj bi po zgledu Dantejeve Bo\xc5\xbeanske komedije Rusijo prikazovale v Peklu, druga dva dela pa v Vicah in Nebesih. Svojemu kolegu \xc5\xbdukovskemu o Mrtvih du\xc5\xa1ah Gogolj pravi kot o umotvoru, kjer: "Vsa Rusija stopi na dan!".'